लाजो ने गिद्दी साम्बी ते दमैं हत्थ पाइयै लोथै गी सिद्दा कीता मत्थे ते गले पर जम्मे दा लऊ पूंजेआ। लत्तां सिद्दियां कीतियां, हत्थ छात्ती पर रक्खे। बुड्डी दे चान्दी चिट्टे बाल लऊ कन्ने लबड़ोई गेदे हे। दमैं ओठ, पूरी इक सदी दे जीवनै दे साथी, इक औखी घड़ी च इक दुए कन्ने भलेयां मिली गेदे हे। मुआं दियां झुरियां, जिन्दे च इक इतिहास हा लखोए दा बड़ियां डूंगियां बजोआ करदियां हियां। इक अक्ख बन्द ही ते दूई कुसै कुप्पड़ा दी नुक्कर चुब्बने कारण चथोई गेदी ही। नक्क पता नईं कियां साबत बची गेदा हा।